Zenia Stampe (RV), 2026-01-29:
Tak for det.
I Radikale Venstre er vi stærke tilhængere af en fælleseuropæisk asyl- og migrationspolitik, men det er altid lidt underligt at diskutere europæisk asyl- og migrationspolitik i Danmark og her i Folketinget, fordi vi grundlæggende taler fra ret forskellige perspektiver.
Hovedformålet med den europæiske asyl- og migrationspagt er jo at få skilt illegale migranter fra lovlige flygtninge og asylansøgere.
Det er jo ikke et problem, som er særlig stort i Danmark, for de fleste, der søger mod Danmark, er folk, der faktisk ender med at få asyl, altså har et anerkendelsesværdigt asylgrundlag og asylmotiv.
Anderledes er det i de sydeuropæiske lande og i Tyskland, som får rigtig mange illegale indvandrere fra primært Nordafrika, som kommer og godt ved, de ikke kan få asyl, men så bliver de hængende, fordi de ikke har de samme hjemsendelsesprocedurer, som vi har i Danmark.
Så det, der er det primære formål med pagten, er at hjælpe de lande med at få adskilt flygtninge eller asylansøgere fra illegale migranter og få hjælp til hurtigere at afvise de illegale migranter og få sendt dem hjem.
Men den debat bliver bare tit blandet sammen med vores hjemlige debat, der tit handler om, hvordan vi kan give færrest muligt asyl, altså også folk, der rent faktisk har et lovligt asylmotiv, men det er bare en helt anden virkelighed.
Derfor synes jeg, at det er rigtig fornuftigt, at de bliver hjulpet.
Vi er lidt mere privilegerede, fordi vi ligger længere oppe i Europa, derfor har vi altså ikke lige så mange illegale indvandrere.
Vi har jo også et totalt gennemreguleret system, der gør det lidt sværere at leve under jorden i Danmark.
Det er jo lidt nemmere i Sydeuropa, hvor man har brancher, som simpelt hen bliver drevet af illegale indvandrere.
Vi støtter grundlæggende den fælleseuropæiske asyl- og migrationspolitik.
Vi støtter selvfølgelig også implementeringen af den.
Vi bliver en lille smule bekymret, når vi læser høringssvaret fra Dansk Flygtningehjælp, ligesom hr. Søren Søndergaard refererede.
Det er et meget langt, meget grundigt, meget juridisk dokument.
Hvis man skal sammenfatte det kort, det har de gjort i begyndelsen, er de og vi kede af, at de ikke har været taget mere i ed og er blevet rådgivet om, hvordan man skal implementere asyl- og migrationspagten.
De peger på en række ting, de peger grundlæggende på et problem med, at der ligger rigtig meget i en bemyndigelse til ministeren i stedet for til Folketinget.
Det burde jo også være sådan noget, som Dansk Folkeparti med flere gik op i, hvis altså man mener, at det skal være folkestyret og ikke en eller anden minister, der træffer beslutningen, for så burde de her ting altså forankres her som lovgivning og ikke som en bemyndigelse hos udlændinge- og integrationsministeren.
Jeg vil gerne række ud til Enhedslisten og andre partier, der kunne være interesseret, for så kunne vi måske lave et ændringsforslag, som ligger i forlængelse af Dansk Flygtningehjælps høringssvar, for de er jo også tilhængere af et fælleseuropæisk asylsystem, men de siger bare, at det er vigtigt, at implementeringen også er fornuftig.
Derfor vil vi meget gerne se på, om vi kan lave nogle fælles ændringsforslag, som lytter til nogle af de bekymringer, men jo stadig er en implementering af europæisk lovgivning, som vi grundlæggende er tilhængere af.
Den sidste ting, jeg så også gerne alligevel vil røre, for vi har jo også modtaget henvendelsen fra LGBT Asylum, er selvfølgelig en reel bekymring, og den synes jeg vi skal bruge noget tid på.
Når man skaber den her todelte procedure, hvor man gør det nemmere at afvise folk, ikke nemmere at afvise folk, men, som hr. Søren Søndergaard sagde, laver en mere lempelig komme hurtigere, mere smidig, eller hvad man vil sige, af asylbehandlingen af folk fra lande med en lav anerkendelsesprocent, så vil det jo ramme helt bestemte grupper.
Det kan ramme politiske flygtninge, det kan ramme lgbt+-personer, altså folk, der ikke nødvendigvis flygter fra borgerkrig, men som tilhører en minoritet, som er forfulgt i det eksplicitte lande.
Det tror jeg altså godt vi på en eller anden måde kan tage ind i dansk implementering, for jeg synes grundlæggende, at det er fornuftigt, at man får en nemmere måde at afvise dem, som kommer uden at have et reelt asylmotiv, men hvor vi alligevel også tager højde for, at i de lande, hvor man godt nok ikke flygter fra borgerkrig, kan der være helt særlige minoriteter, som har et asylmotiv, og de skal selvfølgelig ikke falde mellem to stole, men skal selvfølgelig også beskyttes, for det har de også krav på og ret til.